LIETUVOS STATISTIKOS DEPARTAMENTO

GENERALINIS DIREKTORIUS

ĮSAKYMAS

DĖL STATISTINIŲ DUOMENŲ TEIKIMO ELEKTRONINIU BŪDU TAISYKLIŲ PATVIRTINIMO

2022 m. lapkričio 28 d. Nr. DĮ-276

Vadovaudamasi Lietuvos Respublikos oficialiosios statistikos ir valstybės duomenų valdysenos įstatymo 10 straipsnio 1 dalies 1 ir 2 punktais ir 15 straipsnio 2 dalimi ir kitais teisės aktais:

1.	Tvirtinu Statistinių duomenų teikimo elektroniniu būdu taisykles (pridedama).

2.	Pripažįstu netekusiu galios Lietuvos statistikos departamento generalinio direktoriaus 2012 m. spalio 9 d. įsakymą Nr. DĮ-176 „Dėl statistinių duomenų teikimo elektroniniu būdu taisyklių patvirtinimo“ su visais pakeitimais ir papildymais.

3.	Nustatau, kad šis įsakymas įsigalioja 2023 m. sausio 1 d.

Generalinė direktorė	Jūratė Petrauskienė

PATVIRTINTA

Lietuvos statistikos departamento

generalinio direktoriaus

2022 m. lapkričio 28 d. įsakymu Nr. DĮ-276

statistinių duomenų TEIKIMO ELEKTRONINIU BŪDU TAISYKLĖS

I SKYRIUS

BENDROSIOS NUOSTATOS

1.	Statistinių duomenų teikimo elektroniniu būdu taisyklės (toliau – taisyklės) reglamentuoja statistinių duomenų pateikimo Valstybės duomenų agentūrai elektroniniu būdu tvarką.

2.	Respondentai statistinius duomenis teikia elektroniniu būdu, naudodamiesi Elektroninio statistinių duomenų parengimo ir perdavimo sistema (toliau – sistema e. Statistika).

3.	Taisyklės parengtos vadovaujantis Lietuvos Respublikos oficialiosios statistikos ir valstybės duomenų valdysenos įstatymu ir kitais teisės aktais.

4.	Taisyklėse vartojamos sąvokos:

4.1. Administratoriaus teisės – tai teisės, kurios užtikrina galimybę tvarkyti respondento atstovų paskyras.

4.2. Sistema e. Statistika – Valstybės duomenų agentūros informacinės sistemos dalis, skirta elektroniniam ūkio subjektų statistinių duomenų parengimui ir perdavimui (estatistika.stat.gov.lt).

4.3. Sistemos e. Statistika naudotojas – fizinis asmuo, kuriam suteikiama teisė atstovaujamo respondento statistinius duomenis pateikti elektroniniu būdu ir kuris yra registruotas sistemoje e. Statistika šių taisyklių nustatyta tvarka.

4.4. Elektroninė statistinė ataskaita – elektroniniu būdu užpildytas statistinis formuliaras.

4.5. Respondento atstovas – fizinis asmuo, respondento vadovo ar kito įgalioto atstovo paskirtas teikti statistinius duomenis.

4.6. Respondento vadovas – fizinis asmuo, Juridinių asmenų registre nurodytas kaip juridinio asmens vadovas.

5.	Kitos taisyklėse vartojamos sąvokos atitinka teisės aktuose vartojamas sąvokas.

II SKYRIUS

respondentų atstovų registravimasis SISTEMOJE E. STATISTIKA

6.	Respondento atstovas, norėdamas teikti statistinius duomenis, gauti informaciją iš sistemos e. Statistika ir pasinaudoti kitomis šios sistemos funkcijomis, turi būti registruotas sistemoje e. Statistika šių taisyklių nustatyta tvarka.

7.	Registracijos sistemoje e. Statistika metu respondentų vadovams automatiškai suteikiamos administratoriaus teisės, o kitiems naudotojams administratoriaus ir naudotojo teisės priskiriamos pagal poreikį.

8.	Siekiant supaprastinti respondentų vadovų registraciją, paskyras tvirtinti sistema e. Statistika suformuoja automatiškai pagal Juridinių asmenų registre nurodomą informaciją apie juridinio asmens vadovą.

9.	Respondento vadovas arba respondento atstovas, turintis administratoriaus teises, naudotojo arba administratoriaus teises kitam respondento atstovui gali suteikti naudodamas sistemos e. Statistika priemones.

10.	Respondento vadovas gali paskirti kitą asmenį atstovauti respondentui ir pateikdamas Valstybės duomenų agentūrai Sutikimą teikti statistinius duomenis elektroniniu būdu (toliau – sutikimas) pagal šių taisyklių priedą. Jeigu respondento vadovas sutikime nurodė ne visus duomenis, suklydo nurodydamas duomenis arba nustatomi kiti sutikimo (jo duomenų) trūkumai, respondento vadovas apie nustatytus trūkumus ne vėliau kaip per 3 darbo dienas nuo sutikimo gavimo dienos informuojamas telefonu arba elektroniniu paštu. Apie sėkmingai suformuotą atstovavimo paskyrą ir tolimesnį registracijos užbaigimą sistemoje e. Statistika sutikime išvardyti asmenys (respondento atstovai) informuojami elektroniniu paštu sisteminiu pranešimu.

11.	Asmuo, norėdamas tapti respondento atstovu, prisijungęs prie sistemos e. Statistika per Elektroninius valdžios vartus, gali savarankiškai pateikti prašymą atstovauti norimam respondentui. Pateiktą prašymą naudodamasis sistemos e. Statistika priemonėmis turi patvirtinti respondento vadovas arba respondento atstovas, turintis administratoriaus teises.

12.	Respondento vadovas arba respondento atstovas, norėdamas registruotis sistemoje e. Statistika, autentifikuojamas per Elektroninius valdžios vartus.

13.	Respondento vadovas arba respondento atstovas, registruodamasis sistemoje e. Statistika, turi susipažinti su šiomis taisyklėmis ir sistemoje e. Statistika patvirtinti, kad suprato šių taisyklių nuostatas bei sutinka jų laikytis. Šis sutikimas turi tokią pat juridinę galią, kaip ir asmens parašu patvirtintas sutikimas.

14.	Pateikęs sutikimą dėl šių taisyklių nuostatų laikymosi, respondento vadovas arba respondento atstovas yra registruojamas sistemoje e. Statistika, naudotojui suteikiama galimybė susikurti saugumo reikalavimus atitinkantį slaptažodį, naudotojo vardu tampa el. pašto adresas, nurodytas atstovo prisijungimo paskyroje.

15.	Registruotas sistemos e. Statistika naudotojas prie sistemos e. Statistika gali jungtis dviem būdais:

15.1. nurodydamas savo el. pašto adresą ir slaptažodį;

15.2. patvirtindamas savo tapatybę per Elektroninius valdžios vartus (asmeniui identifikuoti naudodamas fizinio asmens atpažinimo priemonę ir užsakydamas paslaugą „Statistinių verslo duomenų parengimas ir perdavimas“).

III SKYRIUS

RESPONDENTŲ ĮGALIOTŲ ASMENŲ ATSTOVAVIMO STABDYMAS SISTEMOJE E. STATISTIKA

16. Registruotas sistemos e. Statistika naudotojas, turintis administravimo teisę sistemoje e. Statistika, sistemos suteiktomis priemonėmis gali stabdyti priskirto asmens atstovavimą respondentui.

17. Priskirto asmens atstovavimo respondentui stabdymą gali atlikti Valstybės duomenų agentūra, gavusi respondento vadovo pranešimą el. paštu.

IV SKYRIUS

statistinių duomenų RENGIMO IR PATEIKIMO elektroniniu būdu TVARKA

18. Elektroninės statistinės ataskaitos turi būti užpildytos ir pateiktos pagal jų pildymo ir pateikimo taisykles sistemoje e. Statistika.

19. Statistinius duomenis sistemos e. Statistika naudotojas gali rengti šiais būdais:

19.1. naudodamas sistemoje e. Statistika esančias priemones, prisijungęs prie sistemos e. Statistika;

19.2. naudodamas savo verslo valdymo arba apskaitos taikomosiose sistemose esančias priemones.

20. Valstybės duomenų agentūra nustato ir sistemos e. Statistika svetainėje skelbia, kokie statistiniai formuliarai gali būti pildomi sistemoje e. Statistika.

21. Elektroninės statistinės ataskaitos gali būti užpildomos tiesiogiai sistemoje e. Statistika („on-line“). Elektroninių statistinių ataskaitų pateikimo būdai nurodyti taisyklių 22 punkte.

22. Elektroninių statistinių ataskaitų pateikimo būdai:

22.1. prisijungus prie sistemos e. Statistika – užpildant elektroninę statistinę ataskaitą tiesiogiai sistemoje e. Statistika („on-line“);

22.2. prisijungus prie sistemos e. Statistika, įkeliant verslo valdymo arba apskaitos taikomojoje sistemoje esančia priemone užpildytą elektroninę statistinę ataskaitą, sistemoje e. Statistika elektroninės statistinės ataskaitos parengimo techniniuose reikalavimuose nurodytu formatu, naudojantis sistemos e. Statistika funkcionalumu „Įkelti XML“;

22.3. siunčiant elektroninę statistinę ataskaitą, parengtą verslo valdymo arba apskaitos taikomosiose sistemose esančias priemones XML formatu, elektroniniu paštu eformos@stat.gov.lt.

23. Gauta elektroninė statistinė ataskaita patikrinama ir, atsižvelgus į apdorojimo stadiją, jai suteikiamas statusas. Statusai ir jų aprašymai pateikiami sistemoje e. Statistika. Jeigu elektroninė statistinė ataskaita neatitinka elektroninės statistinės ataskaitos specifikacijos reikalavimų, sistemos e. Statistika naudotojas neturi teisės teikti elektroninės statistinės ataskaitos joje nurodyto respondento vardu, neįmanoma nustatyti respondento, už kurį elektroninė statistinė ataskaita yra teikiama, neįmanoma nustatyti atsiskaitymo laikotarpio ir panašiai, sistemos e. Statistika naudotojas nedelsiant informuojamas, dėl kokių priežasčių jo pateikta statistinė ataskaita nepriimta.

V SKYRIUS

pateiktų statistinių duomenų tikrinimas ir elektroninės statistinės ataskaitos priėmimas

24. Sistemos e. Statistika naudotojas elektroniniu paštu informuojamas apie elektroninės statistinės ataskaitos būklę: pateikimą, apdorojimą, priėmimą ir (arba) atmetimą.

25. Pateikta elektroninė statistinė ataskaita priimama, jeigu joje pateikiami statistiniai duomenys atitinka konkretaus tipo ir galiojančios versijos statistinio formuliaro, patvirtinto Valstybės duomenų agentūros generalinio direktoriaus įsakymu, pildymo taisyklių reikalavimus.

26. Jeigu pateikta elektroninė statistinė ataskaita netenkina šių taisyklių 25 punkte nustatytų reikalavimų, ji yra atmetama, o sistemos e. Statistika naudotojas apie tai informuojamas el. paštu, nurodant atmetimo priežastį. Priimta elektroninė statistinė ataskaita gali būti atmesta (grąžinta patikslinti) ir atlikus papildomą pateiktų duomenų kontrolę.

27. Jei elektroninė statistinė ataskaita yra atmesta, statistinę ataskaitą reikia pateikti iš naujo.

VI SKYRIUS

baigiamosios nuostatos

28. Elektroninės statistinės ataskaitos gali būti teikiamos 24 valandas per parą.

29. Elektroniniu būdu pateiktos statistinės ataskaitos saugomos Valstybės duomenų agentūroje teisės aktų nustatyta tvarka ir terminais.

30. Valstybės duomenų agentūra turi teisę vienašališkai keisti autentifikavimo priemones sistemoje e. Statistika.

31. Pasikeitus šiose taisyklėse nurodytiems teisės aktams ir kitiems dokumentams, taikomos aktualios jų redakcijų nuostatos.

______________

Statistinių duomenų teikimo

elektroniniu būdu taisyklių

priedas

________________________________________________________________________________

(Įmonės pavadinimas)

__________________________________________

(Įmonės kodas)

________________________________________________________________________________

(Pagrindinė veikla)

________________________________________________________________________________

(Adresas, telefonas, el. paštas)

Valstybės duomenų agentūros

Duomenų parengimo skyriui

SUTIKIMAS

TEIKTI STATISTINIUS DUOMENIS ELEKTRONINIU BŪDU

__________________

(Data)

__________________

(Sudarymo vieta)

Sutinku, kad įmonės statistiniai duomenys būtų teikiami naudojantis Elektroninio statistinių duomenų parengimo ir perdavimo sistema. Informuoju, kad statistinius duomenis teiks šie asmenys:

Eil. nr.	Vardas, pavardė

PRIDEDAMA. Duomenys apie Elektroninio statistinių duomenų parengimo ir perdavimo sistemos naudotoją, ___ egzemplioriai.

(Įmonės vadovo pareigos)	(Parašas)	(Vardas, pavardė)

DUOMENYS APIE ELEKTRONINIO STATISTINIŲ DUOMENŲ PARENGIMO IR PERDAVIMO SISTEMOS NAUDOTOJĄ Nr. ____

Elektroninio statistinių duomenų parengimo ir perdavimo sistemos (toliau – sistema e. Statistika) naudotojas:

asmens kodas

vardas

pavardė

telefonas

el. paštas

sistemoje e. Statistika turi galėti:

1. Elektroniniu būdu pateikti 1 Statistinių ataskaitų pateikimo teisė (1 punktas) nustato ir statistinių ataskaitų peržiūros teisės (2 punktas) suteikimą. :

 visas elektronines statistines ataskaitas

 tik nurodytas elektronines statistines ataskaitas

_

2. Peržiūrėti dokumentus:

 visas elektronines statistines ataskaitas

 tik nurodytas elektronines statistines ataskaitas

_

3. Vykdyti kitų sistemos e. Statistika naudotojų teisių administravimą 

________________